ମାରାଗୁଡ଼ାର ପ୍ରାଚୀନ ଶକ୍ତିପୀଠର ଉଦ୍ଭବ ଖ୍ରୀଷ୍ଟୀୟ ପଞ୍ଚମ ଶତାବ୍ଦୀରେ ହୋଇଥିଲା । ଖନନରୁ ମିଳିଥିବା ଏକ ଶକ୍ତିପୀଠର ଗର୍ଭଗୃହ ମଧ୍ୟରେ ଦେବୀଙ୍କ ଆସ୍ଥାନ ଚତୁଃପାର୍ଶ୍ୱରେ ପ୍ରଦକ୍ଷିଣପଥ ନିର୍ମିତ ହୋଇଥିଲା । ଆଉ ଏକ ଇଟା ନିର୍ମିତ ମନ୍ଦିରର ଗର୍ଭଗୃହରେ ଚାରି ଫୁଟ୍ ଉଚ୍ଚ ଦେବୀ ଦୁର୍ଗାଙ୍କ ମୂର୍ତ୍ତି ସ୍ଥାପିତାବସ୍ଥାରେ ମିଳିଥିଲା । ଏହି ମୂର୍ତ୍ତିରେ ଦ୍ୱିଭୂଜା ଦେବୀ ଶର ସଂଯୋଜନାବସ୍ଥାରେ ଏକ ସିଂହ ଉପରେ ଛିଡା ହୋଇଛନ୍ତି । ପୀଠ ତଳେ ଏକ ଶିଳାଲେଖ ମଧ୍ୟ ମିଳିଛି ଯେଉଁଥିରେ “ମହେଶ୍ୱରୀ ଭବଦ” ଲିଖିତ ଅଛି ଓ ଏହି ଲେଖା ଖ୍ରୀ. ୫ମ ଶତାବ୍ଦୀ ସମୟର । ଏତତ୍ ବ୍ୟତୀତ ମିଳିଥିବା ଅନ୍ୟାନ୍ୟ ଯୋଗିନୀ ମୂର୍ତ୍ତି ଏଠାକାର ଧାର୍ମିକ ବିଶ୍ୱାସରେ ଶାକ୍ତ ପରମ୍ପରାର ବହୁଳ ପ୍ରଭାବ ରହିଥିବା ଦର୍ଶାଏ । ଏହି ଅଞ୍ଚଳର ସଂସ୍କୃତି ଓ ପରମ୍ପରାରେ ମଧ୍ୟ ଦେବୀ ମା’ ଦୁର୍ଗାଙ୍କ ପୂଜାର ପ୍ରଚଳନ ରହିଛି । ମହିଷାମର୍ଦ୍ଦିନୀ ଦୁର୍ଗା ମୂର୍ତ୍ତି, ଶକ୍ତିପୀଠ, ଦୁର୍ଗା ମନ୍ଦିର, ଯୋନି ସଂକେତ ଧାରଣ କରିଥିବା ପ୍ରସ୍ତର ଶାକ୍ତ ଓ ତାନ୍ତ୍ରିକ ମତବାଦର ସମର୍ଥନ କରେ । 

ମାରାଗୁଡ଼ା ଉପତ୍ୟକା ଅଞ୍ଚଳରେ ଏକ ଭୂଦେବୀ ମୂର୍ତ୍ତି ମଧ୍ୟ ପ୍ରାପ୍ତ ହୋଇଛି । ମୂର୍ତ୍ତିରେ ଦେବୀଙ୍କ ଗୋଡ ଛନ୍ଦି ହୋଇ ରହିଛି । ଭୂଦେବୀଙ୍କ ମୁଣ୍ଡପଟକୁ ଗଛଲତାର ଚିତ୍ର ରହିଥବାରୁ ଭୂଦେବୀ ଉର୍ବରତା ବା ପ୍ରଜନନ ଶକ୍ତିର ଦେବୀ ବୋଲି ଅନୁମାନ କରାଯାଇଛି । ଏହି ମୂର୍ତ୍ତିଟି ଭିନ୍ନ ଓ ଅନନ୍ୟ ହେଲେ ମଧ୍ୟ ଏଠାକାର ଶାକ୍ତ ଓ ମାତୃକା ପୂଜା ପରମ୍ପରାର ଆଉ ଏକ ସଙ୍କେତ ।

ଶାକ୍ତ ପରମ୍ପରା
ଇତିହାସ
ମାରାଗୁଡ଼ା ଉପତ୍ୟକାରେ ଧର୍ମବିଶ୍ୱାସ
ବୌଦ୍ଧ ପରମ୍ପରା